《题买臣负薪图》
明代·陈达

海邦六月烦暑逼，石床昼卧纷华息。清风飒飒自南来，恍然如华华胥国。

初醒顿觉日半斜，檐头几阵蜂将衙。朗吟老子五千字，漫酌卢生七椀茶。

敲门忽见东溪氏，手持一幅鹅溪纸。云是晴沙远遗之，分明貌出朱翁子。

忆昔登登伐木时，行歌道路声呜噫。岂徒不华驵侩眼，何当更被糟糠嗤。

五十功名未迟暮，锦衣烜赫人如故。谁知此日除道夫，却配当年弃夫妇。

朱颜闇淡应无光，后车同载空徬徨。丈夫出处自有数，悔把深思一日忘。

披图谁不增感慨，嗟彼女流何足怪。不见翟公门下客，一贫一富知交态。